Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 302/12/4402	Levice, 17.8.2012
EEČ : 2-31-93-2012

U Z N E S E N I E

Trestná vec:	obvinený XXXXX  
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Levice
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 20. 05. 2012 o 11.15 h v katastri mesta Tlmače, na Vodnej nádrži Veľké Kozmálovce, evidovanom ako rybársky revír s kaprovým režimom č. 2-4920-1-1, ktorý obhospodaruje Slovenský rybársky zväz - Mestská organizácia Levice, lovil ryby na dve udice a to na rybársku udicu zn. MIKADO čiernej farby o dĺžke 360 cm s namontovaným  navijakom zn. MIKADO RD 34 čiernej farby a rybársku udicu zn. Tri Fibre 140 čiernej farby o dĺžke 280 cm s namontovaným navijakom zn. DAM AT 550RD, pričom v zmysle § 11 odsek 3 zákona číslo 139/2002 Z. z. o rybárstve v znení neskorších predpisov v kaprových vodách je zakázaný lov všetkých rýb od 15. marca do 31. mája
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Obvodného oddelenia PZ v Tlmačoch ukončil skrátené vyšetrovanie v trestnej veci obvineného XXXXX, stíhaného za prečin pytliactva podľa § 310 odsek 1 Trestného zákona na skutkovom základe uvedenom vo výrokovej časti tohto uznesenia a následne predložil k veci sa vzťahujúci spisový materiál s návrhom na podmienečné zastavenie trestného stíhania obvineného.
Preskúmaním spisu som zistil, že sú splnené všetky podmienky v zmysle § 216 odsek 1 písmeno a/, b/, c/ Trestného poriadku na podmienečné zastavenie trestného stíhania.
Podľa citovaného ustanovenia v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
Horná hranica trestu odňatia slobody za prečin pytliactva podľa § 310 odsek 1 Trestného zákona je 2 roky, teda neprevyšuje 5 rokov.
Obvinený XXXXX dal súhlas na podmienečné zastavenie trestného stíhania dňa 20. 05. 2012.
Vo svojom výsluchu zo dňa 20. 05. 2012 vyhlásil, že spáchal skutok, za ktorý je stíhaný, pričom nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne.
Nakoľko neulovil žiadnu rybu, Mestskej organizácii SRZ Levice nespôsobil žiadnu škodu.
Obvinený XXXXX komisiou na ochranu verejného poriadku zriadenej pri Mestskom úrade Levice riešený nebol. V ústrednej evidencii priestupkov záznam nemá. Z odpisu registra trestov vyplýva, že doposiaľ nebol súdne trestaný. 
S poukazom na vyššie uvedené skutočnosti, ako aj na osobu páchateľa, s prihliadnutím na jeho doterajší život a na okolnosti prípadu možno podmienečné zastavenie trestného stíhania považovať za dostačujúce. 
Z týchto dôvodov som rozhodol tak, ako je to uvedené vo výrokovej časti tohto uznesenia.
V zmysle § 217 odsek 1 Trestného poriadku ak obvinený v priebehu skúšobnej doby bude viesť riadny život, splní povinnosť nahradiť spôsobenú škodu a vyhovie aj ďalším uloženým obmedzeniam a povinnostiam, okresný prokurátor v Leviciach rozhodne, že sa osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu môže v zmysle § 216 odsek 5 Trestného poriadku podať sťažnosť obvinený a poškodený, a to do troch dní od doručenia uznesenia, na tunajšiu  prokuratúru. Sťažnosť má odkladný účinok.

Mgr. Gejza Nagy
prokurátor